b'\n_START_ARTICLE_\n\xc4\x8cedomir Jovanovi\xc4\x87\n_START_PARAGRAPH_\n\xc4\x8cedomir Jovanovi\xc4\x87 (Beograd, 13. travnja 1971.), srpski je politi\xc4\x8dar, predsjednik Liberalno-demokratske partije.\n_START_SECTION_\n\xc5\xbdivotopis\n_START_PARAGRAPH_\n\xc4\x8cedomir Jovanovi\xc4\x87 rodio se u Beogradu 1971. godine. Po zanimanju je dramaturg. Jedan je od organizatora studentskih prosvjeda u Beogradu u razdoblju studeni 1996. - velja\xc4\x8da 1997. godine. Postao je \xc4\x8dlanom Demokratske stranke 1998. godine._NEWLINE_Nakon pada Slobodana Milo\xc5\xa1evi\xc4\x87a s vlasti, listopada 2000. godine, postao je \xc5\xa1efom zastupni\xc4\x8dke skupine vladaju\xc4\x87e koalicije Demokratska opozicija Srbije (DOS) u Skup\xc5\xa1tini Srbije._NEWLINE_Pregovarao je sa Milo\xc5\xa1evi\xc4\x87em o\xc5\xbeujka 2001. godine, u trenutku njegova uhi\xc4\x87enja. Poslije pregovora, Milo\xc5\xa1evi\xc4\x87 se predao i odveden je u beogradski Centralni zatvor._NEWLINE_Bio je jednim od najbli\xc5\xbeih suradnika premijera Srbije, Zorana \xc4\x90in\xc4\x91i\xc4\x87a, koji je ubijen 12. o\xc5\xbeujka 2003. godine. 18. o\xc5\xbeujka iste godine, Jovanovi\xc4\x87 je izabran za potpredsjednika Vlade Srbije koju je vodio novi premijer - Zoran \xc5\xbdivkovi\xc4\x87._NEWLINE_Godine 2005. napustio je Demokratsku stranku (\xc4\x8diji je lider Boris Tadi\xc4\x87) i osnovao Liberalno-demokratsku partiju (mjeseca studenoga 2005. godine)_NEWLINE_Dana 21. sije\xc4\x8dnja 2007. godine, njegova LDP uspjeva u\xc4\x87i u Narodnu skup\xc5\xa1tinu Republike Srbije, nakon \xc5\xa1to je osvojila 15 zastupni\xc4\x8dkih mjesta._NEWLINE_Na izborima za predsjednika Srbije, 20. sije\xc4\x8dnja 2008. godine, bio je najmla\xc4\x91im predsjedni\xc4\x8dkim kandidatom i osvojio je 220 tisu\xc4\x87a glasova ili 5,3%. U svibnju iste godine, LDP osvojio je 13 zastupni\xc4\x8dkih mjesta (na izvanrednim izborima za Skup\xc5\xa1tinu Srbije)._NEWLINE_Jovanovi\xc4\x87 je, ina\xc4\x8de, jedini zna\xc4\x8dajniji srpski politi\xc4\x8dar koji je javno podr\xc5\xbeavao neovisnost Kosova. Jedan je od rijetkih srbijanskih politi\xc4\x8dara koji smatra Republiku Srpsku genocidnom tvorevinom \xc5\xa1to je javno izjavio u po\xc4\x8detkom 2012. godine.'